EL
C 20/24
Επίσημη Εφημερίδα της Ευρωπαϊκής Ένωσης
20.1.2023
Η οριοθέτηση αυτή καθορίστηκε σύμφωνα με κριτήρια που αφορούν το έδαφος, το κλίμα και τις περιοχές όπου προσαρμόζονται καλύτερα οι ποικιλίες που καλύπτονται από την ΠΓΕ.
Η προστιθέμενη αξία του προϊόντος «Melocotón de Cieza» βασίζεται στα ειδικά χαρακτηριστικά του, τα οποία οφείλονται σε μεγάλο βαθμό στο κλίμα, στο έδαφος και στους ανθρώπινους παράγοντες που αφορούν ειδικά την καλυπτόμενη από την ΠΓΕ περιοχή.
Φυσικοί παράγοντες Το κλίμα στην οριοθετημένη γεωγραφική περιοχή παραγωγής είναι ένας παράγοντας που καθιστά τις ποικιλίες Baby Gold 6 και Romea του «Melocotón de Cieza» διακριτό προϊόν.
Τον χειμώνα, οι χαμηλές νυχτερινές θερμοκρασίες κυμαίνονται από -2o C έως 5 oC, ενώ οι υψηλότερες θερμοκρασίες σημειώνονται τον Μάιο (33 oC), τον Ιούνιο (37 oC) και τον Ιούλιο (41 oC).
Οι διαφορές θερμοκρασίας προσδίδουν στις εν λόγω ποικιλίες ροδάκινου διακριτό και χαρακτηριστικό μέγεθος και χρώμα.
Οι συγκεκριμένες ιδιότητες του προϊόντος «Melocotón de Cieza», όσον αφορά τις ποικιλίες Romea και Baby Gold 6, επηρεάζονται από το ακραίο μεσογειακό κλίμα της περιοχής, το οποίο χαρακτηρίζεται από έντονη θερινή ξηρασία, με το μέσο ετήσιο ύψος βροχοπτώσεων σπανίως να ανέρχεται σε 300 mm.
Οι βροχοπτώσεις είναι ισοκατανεμημένες στη διάρκεια του έτους, ενώ ο Οκτώβριος είναι ο πιο βροχερός μήνας.
Επιπλέον, λόγω της σχετικής τους εγγύτητας με τη Μεσόγειο θάλασσα και του χαμηλού υψομέτρου, οι εκτάσεις στην περιφέρεια της Μούρθιας έχουν την υψηλότερη μέση ετήσια θερμοκρασία.
Το πιο ξηρό κλίμα συναντάται στη λεκάνη απορροής του ποταμού Segura.
Χάρη στον συνδυασμό όλων των παραπάνω παραγόντων, αυτές οι ποικιλίες έχουν ιδιαίτερα χαρακτηριστικά που τις διαφοροποιούν από όλα τα υπόλοιπα ροδάκινα των ίδιων ποικιλιών που παράγονται σε άλλες περιοχές.
Εξάλλου, τα ιδιαίτερα χαρακτηριστικά του ποταμού Segura, ο οποίος αρδεύει τους αγρούς του δήμου Cieza, είναι καίριας σημασίας για τη δημιουργία αυτών των διακριτών ιδιοτήτων.
Ειδικότερα, όσον αφορά τα οργανοληπτικά χαρακτηριστικά αμφότερων των ποικιλιών, η συγκέντρωση σε διαλυτά στερεά αποτυπώνεται σε μεγαλύτερη γλυκύτητα και σκληρότητα.
Η έκθεση που έχει δημοσιεύσει η Υπηρεσία διαχείρισης της λεκάνης απορροής του ποταμού Segura (Confederación Hidrográfica del Segura) (αριθ. αναφοράς: IAMB-0015/2021) σχετικά με την ποιότητα του νερού στο τμήμα του ποταμού Segura που διαρρέει τον δήμο Cieza, αναφέρει τα εξής: «Καθώς διαρρέει τον δήμο Cieza, ο ποταμός Segura ταξινομείται ως υδατικό σύστημα “ESES0701010111 Río Segura” από το σημείο συμβολής με τον ποταμό Quipar μέχρι το φράγμα Azud de Ojós».
Στο τελικό σχέδιο αξιολόγησης και διαχείρισης υδάτων για τον ποταμό Segura (Plan Hidrológico del Segura, PHDS), η συνολική κατάσταση αυτού του υδατικού συστήματος βαθμολογείται ως «καλή».
Η οικολογική κατάσταση ταξινομείται σε πέντε κατηγορίες, από την καλύτερη έως τη χειρότερη: πολύ καλή, καλή, μέτρια, κακή και πολύ κακή.
Στην προκειμένη περίπτωση, η κατάσταση είναι «καλή».
Όσον αφορά τη χημική κατάσταση, υπάρχουν δύο κατηγορίες: «καλή» και «δεν έχει επιτευχθεί καλή κατάσταση».
Στην προκειμένη περίπτωση, η κατάσταση είναι «καλή».
Έδαφος Μια σειρά κοινών παραγόντων στο έδαφος της συγκεκριμένης περιοχής παραγωγής την καθιστούν ιδανική για την καλλιέργεια αυτών των πυρηνόκαρπων.
Τα κύρια χαρακτηριστικά που καθιστούν μοναδικό το έδαφος σε συνδυασμό με το κλίμα είναι: αργιλοπηλώδης και αργιλώδης υφή, επίπεδα πηλού πάνω από 30 %, pH > 8,3, ενεργός ασβεστόλιθος > 20 % και επίπεδα οργανικής ύλης από 1 % έως 2 %.
Αυτές οι φυσικές και χημικές ιδιότητες, καθώς και πολλές ακόμη ιδιότητες, καθορίζουν την ποιότητα, τη σκληρότητα, τη διάρκεια ζωής και τη γεύση, εν συντομία, τα αδιαμφισβήτητα χαρακτηριστικά ενός ροδάκινου με γεωγραφικό DNA.
Δεν υπάρχει μία μοναδική φυσική, χημική ή σχετιζόμενη με το έδαφος ιδιότητα που καθορίζει τα εγγενή χαρακτηριστικά του προϊόντος «Melocotón de Cieza».
Ο καρπός αυτός προέρχεται από τον αρμονικό συνδυασμό πληθώρας παραγόντων.
Όσοι συνδέονται με το έδαφος έχουν ξεχωριστή, ιδιαίτερη σημασία.
Παράγοντες παραγωγής Ένα χαρακτηριστικό της περιοχής Cieza, το οποίο τη διαφοροποιεί από άλλες περιοχές, είναι ότι η πρακτική αραίωσης τόσο για τα άνθη όσο και για τους καρπούς είναι εξ ολοκλήρου χειρωνακτική, για κάθε άνθος ξεχωριστά.
Αυτή η διαδικασία είναι διαφορετική από άλλες περιοχές της Ισπανίας όπου οι αγρότες χρησιμοποιούν μηχανήματα αραίωσης προκειμένου να απομακρύνουν τα περίσσεια άνθη από κάθε κλαδί.
Η χρήση της παραδοσιακής μεθόδου έχει ως αποτέλεσμα την καλύτερη επιλογή ανθέων, η οποία συνεπάγεται καρπούς καλύτερης ποιότητας.
Ιστορικοί παράγοντες και κοινωνική φήμη Όσον αφορά τις ιστορικές πτυχές, υφίστανται στοιχεία για την ύπαρξη ροδάκινων στην περιοχή Cieza που χρονολογούνται από τον τρίτο αιώνα μ.Χ. στα βραχώδη καταφύγια του La Serreta και, σε μεταγενέστερη εποχή, σε κάποια από τα ξερά πηγάδια σπιτιών στη Siyâsa, τον οχυρωμένο ανδαλουσιανό οικισμό στις πλαγιές του Monte del Castillo που εγκαταλείφθηκε κατά τον δέκατο τρίτο αιώνα.
Τα υπολείμματα σπόρων ροδάκινου που έχουν βρεθεί μαρτυρούν τις αγροτικές πρακτικές που χρησιμοποιούνταν στους οπωρώνες της Cieza εκείνη την εποχή.